กลุ่มทิสโก้กำไรไตรมาส2แจ่ม
ขยายตัวดี6.6%ตามสินเชื่อ แต่ส่วนต่างดอกเบี้ยเหลือ3%
12 ก.ค. 2555

ขยายตัวดี6.6%ตามสินเชื่อ แต่ส่วนต่างดอกเบี้ยเหลือ3%
กลุ่มทิสโก้กำไรใกล้นักวิเคราะห์คาดไตรมาส 2 เพิ่มขึ้น 6.6% ตามสินเชื่อ แต่ส่วนต่างดอกเบี้ยลง
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ เปิดเผยว่า บริษัท ทิสโก้ ไฟแนนเชียล กรุ๊ป (TISCO) มีกำไรสุทธิไตรมาส 2 ปี 2555 ที่ 920 ล้านบาท เพิ่มขึ้น 6.6% เทียบไตรมาสเดียวกันปีก่อนจากรายได้ดอกเบี้ยที่เพิ่มขึ้น 20% ตามการขยายตัวของสินเชื่อทุกประเภท แต่ส่วนต่างดอกเบี้ยลดลงเหลือ 3.1% จาก 4.1% จากต้นทุนดอกเบี้ยที่เพิ่มขึ้น
ขณะที่รายได้ที่มิใช่ดอกเบี้ยเพิ่มขึ้นถึง 34% เป็น 1,358 ล้านบาทจากการเพิ่มขึ้นของรายได้ค่าธรรมเนียมจากธุรกิจพาณิชย์ตามการขยายตัวของสินเชื่อและธุรกิจนายหน้าประกันภัย และรายได้ค่านายหน้าจากการซื้อขายหลักทรัพย์เพิ่มขึ้น
ทั้งนี้ ส่งผลให้ครึ่งแรกปีนี้มีกำไรสุทธิ 1,756 ล้านบาท เพิ่มขึ้น 3.8% เทียบช่วงเดียวกันของปีก่อนเป็นผลจากรายได้ดอกเบี้ยที่เพิ่มขึ้น 23% ตามการขยายตัวของสินเชื่อทุกประเภท
อย่างไรก็ตาม ส่วนต่างดอกเบี้ยสินเชื่อลดลงเหลือ 3% จาก 4.2% จากช่วงเดียวกันของปีก่อน จากต้นทุนเงินฝากที่ปรับตัวเพิ่มขึ้นตามดอกเบี้ยในตลาด
กำไรสุทธิไตรมาส 2 ของทิสโก้ที่ออกมาเติบโตจากช่วงเดียวกันของปีก่อน 6.6% นับว่าอยู่ในเกณฑ์เฉลี่ยที่นักวิเคราะห์ในตลาดคาดไว้ว่าจะเติบโต 4-10% จากช่วงเดียวกันของปีก่อน
ด้านกำไรต่อหุ้นได้ลดลงในไตรมาส 2 และครึ่งแรกปีนี้เหลือเท่ากับ 1.26 บาท และ 2.41 บาท คิดเป็นอัตราผลตอบแทนต่อผู้ถือหุ้นเฉลี่ย 22% และ 21.6% ตามลำดับ เทียบกำไรต่อหุ้น 1.19 บาท และ 2.32 บาท หรือผลตอบแทนต่อผู้ถือหุ้นเฉลี่ย 22.9% สำหรับงวดไตรมาส 2 และครึ่งแรกปี 2554
นักวิเคราะห์จาก บล.โนมูระ พัฒนสิน กล่าวว่า ผลประกอบการธนาคารพาณิชย์ในงวดครึ่งปีแรกและงวดไตรมาส 2 ปี 2555 ที่จะเริ่มเห็นทยอยออกมา ซึ่งส่วนใหญ่จะยังคงเติบโตดี ทั้งธนาคารกรุงศรีอยุธยา (BAY) คาดว่าจะเติบโต 24.7% จากงวดเดียวกันของปีก่อน กสิกรไทย (KBANK) โต 22.8% จากงวดเดียวกันของปีก่อนและธนาคารกรุงเทพ (BBL) จะโต 15.3% 
บริษัทหลักทรัพย์ เกียรตินาคิน ระบุว่า ผลจากการที่โรงพยาบาลบำรุงราษฎร์ (BH) ขายหุ้นบางกอก เชน ฮอสปิทอล (KH) ออก จะส่งผลให้ BBL ได้รับกำไรจากการขายหุ้นครั้งนี้ประมาณ 69 ล้านบาท เนื่องจากถือหุ้นใน BH ในสัดส่วน 8.68% ซึ่งจะรับรู้เป็นกำไรในไตรมาส 3 นี้
ผลจากกำไรพิเศษนี้ ไม่ได้มีนัยสำคัญถึงขั้นให้มีการปรับเพิ่มประมาณการกำไร ที่คาดว่าปีนี้จะมีกำไร 3.22 หมื่นล้านบาท